A 2015/2016-os tanév tankönyvellátással kapcsolatos Szülői tájékoztató

**Tisztelt Szülők!**  
  
A Könyvtárellátó Nonprofit Kft. (KELLO) a tankönyvellátás hatékony lebonyolításának biztosítására létrehozott egy internetes rendelési felületet. Ezen keresztül az iskolák minden tanév kezdete előtt megrendelik a tanévre vonatkozó tankönyveket. A rendelés diákonként történik, mely rendeléseket a KELLO összesíti, megrendeli a tankönyvek kiadóitól, majd ezt követően leszállítja az iskolákba, ahol a tankönyveket egyedi menetrend alapján kiosztják a szülőknek/diákoknak.  
A diákok iskolaváltásakor, illetve egyéb esetekben is (pl.: elhagyott, megsérült tankönyvek) az iskolák természetesen év közben is tudnak a KELLO-tól tankönyveket rendelni, mely rendeléseket a KELLO egyedileg teljesíti.

A 2015/2016 tanév tankönyvrendelésében az eddigiekhez képest a következő változások lesznek:  
• az Általános Iskola 1-2-3 osztályában minden diák ingyen kapja a tankönyvet,  
• iskolai szintű szállítás lesz, nem lesznek előre összecsomagolt tanulói tankönyv csomagok,  
  
A 2015/2016-os tanév szülőket és diákokat érintő, tankönyvrendeléssel, szállítással és számlázással kapcsolatos legfontosabb tudnivalói:  
1. Az iskolák **2015. április 1-jétől 2015. április 30-ig** adják le alaprendeléseiket. Az újonnan beiratkozó tanulók rendeléseinek rögzítésére, és az esetleges módosítások elvégzésére az iskoláknak lehetőségük van **2015. május 15. és 2015. június 30. között.**  
  
2. **2015. augusztus 3. és 2015. augusztus 25.** között kapják meg az iskolák az alaprendelés során igényelt könyveket (a tankönyvek átadásának idejét az iskolák és a fenntartóik közösen határozzák meg). Az átadás idejéről az adott intézmény fogja tájékoztatni a szülőket.  
  
3. A fizetős diákok esetében a leszállított könyvek alapján számla készül, melyet a szülők az iskolától kapnak kézhez a tankönyvekkel együtt, átadás/átvételi bizonylat kíséretében. Ebből 1 eredeti aláírt példány Önöknél marad, a 2. eredeti aláírt példányt az iskola visszajuttatja a KELLO részére. A számla alsó, perforált részén találják a befizetéshez szükséges csekket.   
**Befizetési határidő: 2015. szeptember 15.  
Befizetés módja: banki átutalás, csekk, iskolakezdési utalvány**  
A tavalyi évhez hasonlóan személyesen készpénzzel, iskolakezdési utalvánnyal, illetve bankkártyával a Kello-Infopontjainkon és a kijelölt postahivatalokban, valamint készpénzzel és bankkártyával az összes postahivatalban fizethetnek. A pontos címeket az alábbi linkre kattintva találják. <http://webshop.kello.hu/>)

**Ha gyermeke iskolát vált:** a tankönyvrendeléssel kapcsolatos teendőkről kérjük, érdeklődjön az iskolájánál (fizetős diákok esetében az iskola döntése alapján a kifizetett könyveket az iskolát váltó diák vagy viheti magával - amennyiben ugyanazokból a könyvekből tanítanak a másik iskolában - vagy az új iskolában új tankönyveket rendelnek gyermekének.

**Jogosultsági státuszváltozás,** illetve az ingyenességre jogosító határozatok leadásával kapcsolatban: a változás kezelésében, elfogadásában, illetve rendelési felületen történő rögzítésében a Könyvtárellátó Nonprofit Kft. nem illetékes. Kérjük, ez ügyben az iskolával vegyék fel a kapcsolatot!  
**Lakcímváltozás:** kérjük a változásokat minden esetben az iskolának jelezzék, mivel a rendelési felületen csak az iskola tudja módosítani azokat.

**Mi a teendő, ha nem tudja, vagy nem akarja az iskolán keresztül rendelni a tankönyveket?**  
Felhívjuk szíves figyelmüket a <http://webshop.kello.hu/> oldalunkon található rendelési lehetőségre, melyet egy egyszerű regisztrációt követően érhetnek el. Ha az itt történő rendeléssel kapcsolatban segítségre van szükségük, kérjük, írjanak a [webshoprendeles@kello.hu](mailto:webshoprendeles@kello.hu) e-mail címre.  A websop rendelési felületünkön a 2015/2016-os tanévre vonatkozó tankönyvek vásárlására várhatóan 2015. augusztus 1-jétől nyílik lehetőség. Ezt megelőzően 2015. június 1-jétől tájékoztatásként láthatják az augusztustól elérhető tankönyvi kínálatot és árakat.  
Tankönyvvásárlás lehetséges a KELLO INFOPONTOKON is, bővített tankönyvkínálatunkkal várjuk Önöket a Kódex és Kazinczy könyváruházainkban.  
  
  
A KELLO Ügyfélszolgálatának központi telefonszáma: +36 1 237 6900  
A KÓDEX könyváruház és a KELLO INFOPONTOK nyitva tartását és elérhetőségeit [ide kattintva tekintheti meg.](http://konyv.kello.hu/elerhetosegek)